Els mestres i professors interins i substituts nomenats per a tot un curs escolar en un mateix centre o servei educatiu, sense una experiència docent prèvia de dotze mesos o més en els darrers tres cursos escolars, han de seguir el Curs d'iniciació a la tasca docent, per desenvolupar correctament les seves funcions.
El Curs d'iniciació a la tasca docent consta d'una fase de formació i d'una fase de tutoria.
Les persones que no hagin pogut ser avaluades per algun motiu justificat, poden repetir la fase de tutoria durant el curs següent que siguin nomenades i sigui possible avaluar-les.
En qualsevol cas, el professorat ha de ser avaluat en algun dels seus nomenaments.
Els serveis territorials han de comunicar, a les persones afectades, l'obligació de fer el Curs d'iniciació a la tasca docent, un cop hagin estat nomenades.
Està exempt de fer el curs, el personal interí o substitut que tingui una experiència docent prèvia en ensenyaments reglats, de 12 mesos o més en els darrers tres cursos escolars.
La sol·licitud d'exempció s'ha de presentar als serveis territorials corresponents, juntament amb la documentació acreditativa, fins al 12 de desembre, dia de finalització del període d'inscripció al curs de formació.
No es poden admetre sol·licituds presentades fora d'aquest termini.
La justificació s'ha de presentar d'acord amb el que preveu l'Annex 1 de la Resolució EDU/148/2019, de 25 de gener.
En cap cas no es pot al·legar com a motiu d'exempció del curs d'iniciació, l'experiència docent corresponent al curs o cursos en què el personal interí o substitut hauria d'haver estat avaluat.
Les persones que hagin superat la fase d'oposició del procediment selectiu i hagin estat seleccionades, resten exemptes de la realització del curs d'iniciació.
El professorat substitut o interí novell, a partir de la primera incorporació a la docència en un centre educatiu públic o serveis educatius, ha de superar un període de prova inicial durant, com a màxim, els quatre primers mesos d'exercici efectiu de la docència.
El període de prova comprèn els diferents nomenaments que, fins a completar el període màxim esmentat, rebi el personal interí o substitut docent, que ha de ser avaluat quan la permanència en el mateix centre o serveis educatius siguin com a mínim d'un mes.
Durant el període de prova inicial s'ha d'acreditar que es disposa del requisit de la suficiència per impartir la docència en els nivells que tingui atribuïts, la idoneïtat per a l'exercici pràctic docent, l'aptitud pedagògica i el domini de les tècniques necessàries per a l'exercici docent.
Els aspirants que hagin superat les proves del procediment selectiu per a l'accés al cos docent corresponent, i que no hagin estat inclosos en les propostes de seleccionats per haver quedat fora del nombre de places convocades, tenen acreditada la capacitació docent i resten exempts de la realització del període de prova inicial.
Les persones que han estat excloses de la borsa de treball del personal interí docent, com a conseqüència d'un expedient contradictori no disciplinari, en què es conclou la manca evident de capacitat per a la docència, o per no haver superat el període de prova, i sol·licitin reincorporar-se després que hagi transcorregut un curs des de l'exclusió, han de superar una prova d'idoneïtat prèvia a l'inici del període de tutoria.
La prova d'idoneïtat consisteix a elaborar una unitat o seqüència didàctica i a defensar-la davant de la comissió de valoració.
La comissió ha de proposar al participant dos temes relacionats amb el currículum de les especialitats docents sol·licitades, d'entre els quals l'aspirant ha de triar-ne un i elaborar una unitat o seqüència didàctica en un temps màxim de 90 minuts.
Posteriorment, l'aspirant ha de defensar la unitat o seqüència didàctica davant la comissió de valoració durant un temps màxim de 30 minuts, després del qual la comissió pot formular-li les qüestions que consideri pertinents.
La qualificació de la prova d'idoneïtat pot ser "apte/a" o "no apte/a", i es valora d'acord amb els criteris i descriptors que s'enumeren a l'annex 6 de la Resolució EDU/148/2019, de 25 de gener, per la qual s'aproven les instruccions sobre el curs d'iniciació, el període de prova inicial i la prova d'idoneïtat del personal interí docent.
Les persones que obtinguin un apte en la prova d'idoneïtat, entren a formar part de la borsa de treball de personal interí docent i, amb caràcter provisional, poden ser nomenades per ocupar una vacant o substitució.
En el cas que obtinguin un nomenament, han d'iniciar un període de tutoria que coincideix amb el període de prova inicial.